Մաքսիմ Միրզոյան

Մաքսիմ Միքայելի Միրզոյան (), արցախցի քաղաքական գործիչ, Արցախի Հանրապետության 4-րդ գումարման Ազգային ժողովի պատգամավոր։

Կենսագրություն 
Մաքսիմ Միրզոյանը ծնվել է 1947 թվականի հուլիսի 19-ին Ստեփանակերտ քաղաքում։ 1965 թվականին ավարտել է Ստեփանակերտի թիվ 3 միջնակարգ դպրոցը։ 1966 թվականին ընդունվել է Ադրբեջանի պոլիտեխնիկական ինստիտուտի մեխանիկայի ֆակուլտետը։ 1971 թվականին եղել է «Սևանշին» տրեստի ավտոհավաքակայանի ավագ դիսպետչեր, գլխավոր մեխանիկ, այնուհետև շահագործման բաժնի պետ։

1975-1978 թվականներին եղել է Ստեփանակերտի ՄՏՄՎ-ի գլխավոր ինժեները։ 1977-1991 թվականներին չորս անգամ անընդմեջ ընտրվել է Ստեփանակերտի քաղաքային խորհրդի պատգամավոր։ 1978-1979 թվականներին եղել է Ստեփանակերտի Առողջապահական և Աշխատանքի Տեսչական Մարմնի շահագործման բաժնի պետ։ 1979-1988 թվականներին եղել է Ստեփանակերտի Աշխատանքի Տեսչական Մարմնի 2718 ավտոշարասյան պետ։

Եղել է արցախյան շարժման գլխավոր կազմակերպիչներից մեկը։ Քառասուն անգամից ավել մասնակցել է միջազգային կոնֆերանսների՝ կապված ղարաբաղյան խնդրի հետ, որից վեցը՝ Դորտմունդյան կոնֆերանսներին։ Երեսունհինգ անգամ հանդիպել է Խորհրդային Միության կոմունիստական կուսակցության Կենտրոնական կոմիտեի քաղբյուրոյի և ԽՍՀՄ կառավարության գրեթե բոլոր անդամների հետ։

1988 թվականից մինչև 1991 թվականի նոյեմբերը եղել է Ստեփանակերտի քաղգործկոմի նախագահ։ 1988 թվականին ընտրվել է «Կռունկ» կոմիտեի տնօրենների խորհրդի անդամ։ 1989 թվականին ընտրվել է Արցախի Ազգային խորհրդի անդամ։

1991 թվականի դեկտեմբերի 28-ին Աստղաշենի թիվ 29 ընտրատարածքից ընտրվել է Արցախի Հանրապետության առաջին գումարման Գերագույն խորհրդի պատգամավոր։ Եղել է արտաքին հարաբերությունների մշտական հանձնաժողովի անդամ։

1992 թվականին եղել է Արցախի Հանրապետության կառավարության արտաքին կապերի բաժնի վարիչ։ 1992-1995 թվականներին եղել է Արցախի Հանրապետության Գերագույն խորհրդի նախագահի խորհրդական։

1995-1996 թվականներին եղել է Հայ Հեղափոխական Դաշնակցության «Արցախ» հիմնադրամի գործադիր տնօրեն, իսկ 1996-1999 թվականներին՝ «Շինարար» ՍՊԸ-ի տրանսպորտային ծառայության պետ։

2000 թվականի հունիսի 18-ին Ստեփանակերտի թիվ 7 ընտրատարածքից ընտրվել է Արցախի Հանրապետության 3-րդ գումարման Ազգային ժողովի պատգամավոր, եղել է Արցախի Հանրապետության Ազգային ժողովի արտաքին հարաբերությունների մշտական հանձնաժողովի անդամ։

2000-2003 թվականներին եղել է «Թուֆենկյան» հիմնադրամի տնօրեն, իսկ 2003-2010 թվականներին՝ «Արցախգազ» ՓԲԸ-ի տնօրեն։

2005 թվականի հունիսի 19-ին Ստեփանակերտի թիվ 5 ընտրատարածքից ընտրվել է Արցախի Հանրապետության 4-րդ գումարման Ազգային ժողովի պատգամավոր։ Եղել է արտաքին հարաբերությունների մշտական հանձնաժողովի անդամ։

2011 թվականից «Աթավանք» ՍՊԸ-ի գլխավոր տնօրեն է։ 2011-2012 թվականներին եղել է Ստեփանակերտի «Ավտոսերվիս» ՓԲԸ-ի տնօրեն։

Ամուսնացած է, ունի երեք զավակ։

Անկուսակցական է։

Ունի մայորի կոչում։

Մաքսիմ Միրզոյանը մահացել է 2020 թվականի հոկտեմբերի 30-ին։

Ամուսնացած է, ունի երեք զավակ։

Պարգևներ 

 «Մեսրոպ Մաշտոց» շքանշան (Արցախի Հանրապետության նախագահի թիվ 53-Ա հրամանագիր 30.08.2011 թվական)
 «Մխիթար Գոշ» մեդալ (Արցախի Հանրապետության նախագահի թիվ 27 հրամանագիր 27.03.2003 թվական)

Ծանոթագրություններ

Արտաքին հղումներ 

 ՊԱՏԳԱՄԱՎՈՐՆԵՐ
 Վերահաշվարկի արդյունքները թիվ 2 ընտրատարածքում
 Շրջափակումը չի՛ ընկճի արցախցիներին
 «Օժտված էր մարդկային ամենավեհ գծերով». Արթուր Թովմասյանը՝ ԼՂՀ ԳԽ 3 գումարումների պատգամավոր Մաքսիմ Միրզոյանի մահվան կապակցությամբ

Հայ քաղաքական գործիչներ
Քաղաքական գործիչներ ըստ ազգության
Արցախի Հանրապետության Ազգային ժողովի պատգամավորներ
ՀԹՎ 2023 հոդվածներ